
Republika Hrvatska
Trgovački sud u Splitu
Split, Sukoišanska 6


Poslovni broj: 4.St-30/2018-12
U IME REPUBLIKE HRVATSKE
RJEŠENJE 
Trgovački sud u Splitu, po sucu tog suda Katarini Mikulić, u postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24B, OIB: 85821130368, za provedbu skraćenog stečajnog postupka nad dužnikom ARCOBALENO TOURS, d.o.o., Povlja (Općina Selca), OIB: 33304115086, 31. siječnja 2019.
riješio je
Obustavlja se skraćeni stečajni postupak nad ARCOBALENO TOURS, d.o.o., Povlja (Općina Selca), OIB: 33304115086. 
Obrazloženje
Financijska agencija, Regionalni centar Split podnijela je ovom sudu 9. siječnja 2018.. zahtjev za provedbu skraćenog stečajnog postupka nad ARCOBALENO TOURS, d.o.o., Povlja (Općina Selca), OIB: 33304115086.
U podnesenom zahtjevu navedeno je da dužnik na dan 28. prosinca 2017., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 48.719,16 kuna, kao i da prema podacima koji su dostavljeni od Hrvatskog zavoda za mirovinsko osiguranje, dužnik nema zaposlenih.
Budući da su prema podacima iz podnesenog zahtjeva bile ispunjene pretpostavke iz članka 428. Stečajnog zakona (˝Narodne novine˝ broj 71/15 i 104/17; dalje: SZ) ovaj sud je 2. veljače 2018. na mrežnoj stranici e-Oglasna ploča sudova objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako, tim, oglasom su osobe ovlaštene za zastupanje dužnika pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka.
Dana 5. ožujka 2018. u spis je zaprimljen prokazni popis imovine. 
Hrvatska banka za obnovu i razvitak, Strossmayerov trg 9, Zagreb, OIB: 26702280390 dostavio je 15. ožujka 2018. obrazac kojim je, kao vjerovnik, predložio nad dužnikom otvoriti stečaj. U prijedlogu je naveo da vjerovnik ima tražbinu prema dužniku u iznosu od 16.614.880,58 kuna po osnovi Ugovora o kreditu broj DT-8/09 od 25. kolovoza 2009. i Ugovora o kreditu broj DT-1/11 od 3. ožujka 2011. 
Zaključkom od 21. siječnja 2019. pozvan je vjerovnik  Hrvatska banka za obnovu i razvitak na uplatu iznos od 1.000,00 kuna u Fond za namirenje troškova stečajnog postupka te iznos od 6.000,00 kuna na ime dodatnog predujma za namirenje troškova stečajnog postupka, te je isti vjerovnik uplatio navedeni predujam. 
Odredbom članka 433. SZ propisano je da ako nisu ispunjene pretpostavke za istodobno otvaranje i zaključenje skraćenoga stečajnog postupka prema članku 431. SZ, sud će obustaviti skraćeni stečajni postupak i odgovarajućom primjenom općih odredbi stečajnoga postupka donijeti rješenje o pokretanju prethodnoga postupka odnosno otvaranju stečajnoga postupka.
Iz utvrđenih činjenica slijedi da nisu ispunjeni uvjeti za provođenje skraćenog stečajnog postupka radi čega je, temeljem odredbe članka 433. SZ, valjalo odlučiti kao u izreci ovog rješenja.
U Splitu, 31. siječnja 2019. 
Sudac

Katarina Mikulić,v.r.
za točnost otpravka – ovlašteni službenik
Ivana Hajder 


Pouka o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

